आधुनिक अवधी कविता के खास कवियन मा गिना जाय वाले आद्या प्रसाद ‘उन्मत्त’ कै जनम १३ जुलाई १९३५ ई. मा प्रतापगढ़ जिला के ‘मल्हूपुर’ गाँव मा भा रहा। यै अवधी अउर खड़ी बोली दुइनौ भासा मा लिखिन। ‘माटी अउर महतारी’ उन्मत्त जी की अवधी कबितन कै संग्रह है। अवधी गजलन और दोहन के माध्यम से काफी रचना किहिन। इनकै काब्य-तेवर ललकारू किसिम कै है: “तू आला अपसर बना आजु घरवै मूसै मा तेज अहा, / अंगरेज चला गे देसवा से तू अबौ बना अंगरेज अहा।” कुछ इहै तेवर देखा जाय उन्मत्त जी की यहि गजल मा:
“ का करी ?”
पोल खोली, कुछ न बोली, डोलि जाई, का करी,
ओनकी जफड़ी मा कसत इज्जत बचाई, का करी?
बूँद भै जानै न हमरी जात कै औकात जे,
वहि समुंदर की लहर कै गीत गाई, का करी?
फूस की मड़ई मा बनि बारूद हम पैदा भए,
आग देखी तौ भभकि के बरि न जाई, का करी?
छाँव की खातिर पसीना खून से सींचा किहे,
झोंझ से माटा झरैं तौ मुँह नोचाई, का करी?
पूत जौ पूछै बमकि के बाप से तू का किह्या,
ऊ बेचारा हाथ मलि के रहि न जाई, का करी?
awa_Deva awa_Deva bho_Deva awa_Deva awa_Deva awa_Deva awa_Deva awa_Deva awa_Deva bho_Deva hin_Deva bho_Deva